
Tájékoztatás a Mafitt ünnepi közgyűlésének programjáról
Tisztelt Tagjaink!
A Mafitt 1999. szeptember 14-én alakult, így idén negyedszázados jubileumát ünnepli. Az ez alkalomból szervezett ide rendezvénysorozatunk csúcspontjának szánjuk a szeptember 6-án 10:30-kor kezdődő ünnepi nyílt közgyűlésünket és a IV. Mafitt Szalont a Bélyegmúzeumban (Bp. VII. Hársfa u. 47). amire szeretettel hívunk a működésünk iránt érdeklődő minden bélyeggyűjtőt is, mert az alapszabályban rögzített céljaink szerint igyekeztünk a programot úgy összeállítani, hogy az ne csak tagjainkhoz szóljon.
A nálunk épp kétszer idősebb brit testvérszervezetünk a HPSGB idén szintén jubilál. Mint ahogy a Bélyegvilág idei duplaszámában olvasható, május végi londoni ünnepi rendezvényükön a Royal-ban többen személyesen is részt vettünk és most ők készülnek e látogatást szeptemberben visszaadni, vagyis neves külföldi résztvevőkre is számíthatunk. Így már előző nap, szeptember 5-én, pénteken a Széchenyi könyvtár papírrestauráló műhelyébe szerveztünk számukra egy előzetes programot, amire a Mafitt tagjai is jelentkezhetnek titkárunknál (info@mafitt.hu), amíg a 20 fős létszámkeret be nem telik.
Az ünnepi közgyűlést vetített előadással kezdjük, aminek során megemlékezünk nem csak alapítóinkról, hanem későbbi neves tagjainkról is, akiknek a Mafitt létét és jóhírét köszönhetjük.  A közgyűlést örökös és tiszteleti tagságok, valamint a filatéliai elismerések és díjak adományozásával és a 31/6. közgyűlési határozat végrehajtásaként (ld. a 31. közgyűlési jegyzőkönyvében) opcionálisan az új alapszabály elfogadásával zárjuk. 
A napirend:

1. Megemlékezés a Mafitt alapítóiról és neves tagjairól /dr. Homonnay Géza/

2. Megemlékezés testvérszervezetünk a Hungarian Philatelic Society of Great Britain megalakulásának 50. évfordulójáról /Mervyn Benford/

3. Díjak átadása /dr. Lővei György és dr. Homonnay Géza/

4. Örökös és tiszteleti tagok választása, tagfelvétel

5. Az új alapszabály elfogadása, amennyiben addigra a közgyűlés elé terjeszthető formába hozható /dr. Révész Péter/ 

A délutáni filatéliai program előtt a Mafitt tagjait közös ebédre várjuk a szomszédos Unió hotelben. Hogy a létszám tervezhető legyen, titkárunknál erre előzetesen be kell jelentkezni augusztus 31-ig.
A délutáni filatéliai program még érdekfeszítőbb és izgalmasabb lesz. Bevezetésként magas színvonalú előadást hallhatunk majd a több évtizedes filatéliai vitát követően immár minden érintett szervezet által első magyar kiadásként elismert 1867-es bélyegkiadásunkról. Ezzel a kiadás és a Magyar Posta létrejöttének 2017-ben bekövetkező 150 éves évfordulójának méltó megünneplését szeretnénk előkészíteni.  
Ezt követően kerül sor a múzeumban három hétig nyitva tartó „Gyűjteményeink gyöngyszemei” kiállítás megnyitására. A kiállításra a Mafitt tagjai egy-egy önálló lapon a gyűjteményeikből erre az alkalomra kiválasztott legkedvesebb darabjaikat mutatják majd be, annak leírásával, hogy miért esett választásuk az adott filatéliai darabra. A kiállítás megnyitása előtt a legfontosabb objektumokat kivetítve, a tulajdonosok rövid kiegészítő magyarázataival is ismertetni fogjuk.
A szalon előkészítése már lezárult, színvonalas tartalmáról a katalógus már megtalálható honlapunkon. Zsűrizés nem lesz, helyette az egyik közülük a közönség szavazatai alapján „2014 legérdekesebb filatéliai objektuma” címet nyeri el, a kiállítás teljes anyagát pedig közölni fogja a Philatelica második félévi, 14/2 száma.
Nagy szeretettel várunk tehát minden érdeklődőt szeptemberben!

